በኬንያ በእስር ላይ ያሉ ኢትዮጵያዊያኖች ይፈታሉ ተባለ
ኢትዮጵያና ኬንያ ለረጅም ዘመን የዘለቀውን ታሪካዊ ግንኙነት ለማጠናከር ተስማሙ።ለሁለት ቀናት ይፋዊ የሥራ ጉብኝት ናይሮቢ የገቡት ጠቅላይ ሚኒስትር ዶክተር አብይ አህመድ ደማቅ አቀባበል ተደርጎላቸዋል።በሁለትዮሽና በቀጠናዊ ጉዳይ ላይ ምክክር ያደረጉት ሁለቱ መሪዎች ያላቸውን አጋርነት ለማጠናከር ተስማምተዋል። ሞያሌን የምስራቅ አፍሪካ የምጣኔ ሃብት እምብርት ለማድረግም በጋራ ለመሥራት ስምምነት ላይ ደርሰዋል።    የኢትዮጵያ አየር መንገድና የኬንያ አየር መንገድ በትብብር እንዲሰሩ፤ እንዲሁም የላሙ ወደብን በጋራ ለማልማት መስማማታቸው ተገልጿል።ከዛም ባለፈ በቱሪዝም ዘርፍ በቅንጅት ለመሥራት መስማማታቸውን የውጭ ጉዳይ ሚኒስቴር ቃል አቀባይ አቶ መለሰ ዓለም አስታውቀዋል።  በውይይታቸው ጠቅላይ ሚኒስትር ዶክተር አብይ አህመድ በኬንያ በእስር ላይ የሚገኙ ኢትዮጵያዊያኖች እንዲፈቱ የኬንያውን ፕሬዚዳንት ጠይቀው ፤ ከፕሬዚዳንቱም ይሁንታን አግኝተዋል።የምስራቅ አፍሪካ የምጣኔ ኃብት የኃይል ቋት የሆኑት ኢትዮጵያና ኬንያ ለበርካታ ዓመታት የዘለቀ ጠንካራ ግንኙነት ያላቸው አገሮች ናቸው።(ኢዜአ)